《同公载公实思伯登白云最高顶 其一》
明代·黎民表

青溪千仞出尘氛，振锡还惊虎豹群。游客屡窥丹检字，高僧多卧石楼云。

风生大壑诸峰应，涧落平田众水分。招隐卜居原此地，重来休勒北山文。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。